Nóg betogings dreig in Hongkong oor uitleweringswetSowat een miljoen mense het opgeruk vir die betoging in Hong Kong teen die uitleweringswetsontwerp. (Foto: @victory2020/Twitter) Die organiseerders van die afgelope naweek se betogings in Hongkong het Maandag ŉ beroep op inwoners gedoen om dié week weg te bly van die werk en verder te betoog teen ŉ omstrede nuwe wetsontwerp wat uitlewering aan China moontlik sal maak. Ten spyte van gister se byeenkoms het Hongkong se leier, Carrie Lam, gesê die regering gaan voort met ŉ stemming oor die wetsontwerp wat sy beskryf het as ŉ “baie belangrike stuk wetgewing” wat skuiwergate in bestaande wetgewing gaan toemaak. Die wetsontwerp word weer Woensdag gedebatteer. Staatsbeheerde Chinese media het intussen “buitelandse magte” daarvan beskuldig dat hulle Hongkong probeer destabiliseer en sê betogers is blote “pionne” wat deur die opposisie en sy “buitelandse bondgenote” gebruik word om die regering se geloofwaardigheid te ondermyn. “Sommige buitelandse magte gryp die geleentheid aan om hulle eie planne te bevorder om China skade te berokken deur skade in Hongkong te veroorsaak,” het die China Daily in sy redaksionele kommentaar gesê. Fernando Cheung, voorsitter van die Arbeidersparty, het vir ŉ algemene staking in Hongkong se maatskaplike welsynsektor gevra, terwyl talle sakeondernemings op sosiale media aangedui het dat hulle vandag gesluit gaan wees. Die organiseerders, wat deur die koalisiegroep, Civil Human Rights Front, verteenwoordig word, sê hulle kan moontlik vra vir verdere stakings. Claudia Mo, ŉ lid van die wetgewer, het aan verslaggewers gesê talle inwoners van Hongkong is vies oor Lam se reaksie op gister se betogings. Nagenoeg een miljoen mense het daarvoor opgeruk. “Ons vertrou net mooi niks van dié proses nie,” het Mo gesê, terwyl sy ŉ beroep op Lam gedoen het om die wetsontwerp te laat vaar. “Gee Hongkong ruimte om asem te haal. Sy stoot Hongkong na die randjie van ŉ afgrond en niemand wil dít hê nie.” Die wetsontwerp sal Hongkong toelaat om verdagtes aan lande uit te lewer met wie geen formele uitleweringsooreenkomste bestaan nie. Dit sluit China in. Die Hongkongse regering sê hy het veiligheidsmaatreëls in die wetsontwerp ingeskryf en dit aangepas om net betrekking te hê om misdade waarvoor ŉ vonnis van sewe jaar of meer opgelê kan word. Elke saak sal op meriete oorweeg word, voer die regering aan. Kritici en betogers hou vol dis nie goed genoeg nie. Talle vrees China se regstelsel: ŉ stelsel met ŉ hoë vervolgingskoers, ŉ reputasie dat hy burgers vir politieke en geloofsredes vervolg en waarin die doodstraf geld. Hulle is ook bekommerd dat dit Hongkong se aansien as een van die vryste plekke in Asië skade kan berokken. Die kommer was groot genoeg om ŉ miljoen Hongkongers te mobiliseer om Sondag teen die wetsontwerp te laat betoog. Hongkong, ŉ voormalige Britse kolonie, is in 1997 weer onder Chinese bewind geplaas. Die beginsel van “een land, twee stelsels” geld sedertdien.